Mičovský, Ján, minister pôdohospodárstva a rozvoja vidieka SR (2020-06-04):
Dobrý deň. Vážený pán podpredseda Národnej rady Slovenskej republiky, vážené pani poslankyne, vážení páni poslanci, ministerstvo pôdohospodárstva a rozvoja vidieka je jedno z tých ministerstiev, na váhe ktorého spočíva množstvo hektárov našej krajiny. Jeho primárnou úlohou je krajinu, samozrejme, zveľaďovať, zabezpečovať, robiť to, čo sa od pôdohospodárov očakáva. Ale otázka bola postavená jasne a ja na ňu musím jasne odpovedať. Denne prichádzame k poznaniu, že sme prevzali rezort v stave, ktorý môžem nazvať jednoznačne chaotický, katastrofálny, skorumpovaný. Viem, sú to silné slová, možno sa to ani nehodí, lebo nikdy nie je svet čierno-biely, ale, žiaľbohu, svet, do ktorého som vstúpil so svojimi najbližšími spolupracovníkmi, je naozaj oveľa viac čierny ako čierno-biely. Denne prichádzame na nové a nové poznatky o tom, ako nehospodárne, nekalo hospodárili naši predchodcovia s verejnými zdrojmi. Je viac ako trestuhodné, že enormné finančné zdroje, ktorými disponuje toto ministerstvo, upozorňujem, jedná sa o stovky miliónov, sa nedostali k tým, ktorí ich potrebujú v takej miere, ako sa mali dostať, k tým, ktorí našu krajinu ozaj mozoľnatou a ťažkou prácou zveľaďujú a zabezpečujú to základné, potravinovú bezpečnosť Slovenska, dostatok kvalitných, zdravých potravín. Netransparentné obstarávanie rôznych tovarov a služieb, nefunkčný manažment rezortu, nespravodlivé, krajne nespravodlivé rozdeľovanie dotácií a nastavenie schém, výziev, ktoré bolo viac ako účelové, neštandardné odmeny, vysoké odmeny – aj včera som musel rozhodnúť o zastavení mnohotisícových odmien, ktoré mali ísť riaditeľom podnikov, ktorí ich doviedli do katastrofálneho stavu – a na stôl som dostal včera ráno návrhy na ťažké tisíce odmien, ktoré jednoducho nemôžem pustiť, aj keď neviem, či sa nedostávam na hranu s urči..., s istými pravidlami, to všetko svedčí o tom, že posty obsadzované kamarátmi, kamarátmi, ktorí boli ochotní robiť, čo od nich mocní v pozadí očakávali, to všetko spôsobilo to zákonité z hľadiska technokratického, ekonomického, že sme prišli o obrovské zdroje. Obrovské zdroje, ktoré, viete, že to, čo sa teraz zjavuje na mediálnom trhu, to sú len také útržky z tej skutočnej kalnej rieky, ktorá prúdi pod týmto ministerstvom, a to, že niektorí ľudia sú dnes zadržaní a vyšetrovaní, napokon z dnešného rána informácia o 37 ľuďoch z prostredia zase štátneho podniku Lesy Slovenskej republiky, zrejme poznáte, len sa potvrdzujú tie rôzne informácie, o ktorých sme nechceli im veriť, že môžu byť pravdivé, o ktorých sme často počuli, že predsi iba kritizujete, a ono sa ukazuje a ukázalo sa, že pravda je ešte smutnejšia a vážnejšia. No ale čo je ešte horšie, možno s týmito obrovskými prostriedkami unikla aj viera v to, že našu krajinu, tento rezort, jeho základné systémy je možné spravovať spravodlivo, že už sa nám viera v to, že krajina sa dá riadiť čestne, odborne a transparentne. Mám tu veľa informácií a už vyberám z nich len to, že predchodcovia nám zanechali nevýhodné a predražené zmluvy, nevysporiadané pozemky, neukončené reštitúcie, enormné dlhy a pokuty a aj zamestnancov, ktorí sú často apatickí a naozaj neveriaci, že sa to dá inak. Často som sa v posledných týždňoch dozvedel, že vy ste už náš ôsmy minister a všetci ste boli približne rovnakí. Nuž, chcem záverom povedať, že je určite množstvo ľudí aj v rezorte, aj práve tam, kde sú nasmerované naše úsilia, na polia, do lesov, ktorí sú čestní, pracovití, ktorí robia to, čo sa od nich chce, a ktorí sa nepodieľali na tých lumpovačkách, na tej bezbrehej korupcii.